《墨梅》
宋代·王质

贵简不贵繁，妙在有无间。满眼寻不见，约略见纤纤。

贵老不贵稚，妙在荣枯际。芳态减初年，其中寓幽意。

贵瘠不贵肥，愈瘦愈清奇。瘦到无何有，政好玩空枝。

贵含不贵开，风度韬胚胎。游蜂啅不得，乃始抱全才。

宜在幽且邃，终日无人至。水绕山重重，隔树令人嚏。

宜在平且阔，大江惊涛泼。泼上稍连颠，半蓦忽冲脱。

宜夜不宜昼，更宜月波溜。崖净涧淙淙，渔子推篷嗅。

宜阴不宜晴，更宜雪花凝。五七点未足，封枝要全扃。

宜与竹相邻，白白参青青。所恨花无音，间借竹为声。

宜与松相伴，扶疏交凌乱。松香粗则粗，亦能佐一半。

其鸟宜翠羽，否则碧蒿侣。山雀仍山鸦，速去切勿驻。

其人宜野僧，否则閒道民。宜疏绮纨客，公子共王孙。

吾非僧，又非道。两眼贮五湖，两肩负三岛。相烦健笔凌风扫，梅子王子成二老。

作者简介：王质（1135年—1189年），字景文，号雪山，郓州（今山东东平）人，寓居兴国军（今湖北阳新县）。南宋高宗、孝宗时期著名经学家、诗人、文学家。